**scrieți lumină**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

unde și-or fi ducând zborurile libere

toate egretele acestea desenate pe perdea

ferestrele, oricât de clare,

de deschise spre aerul liber

de dincolo de clădiri

de zări, pietre și sori

nu le pot desprinde

sufletul ăsta năuc le atinge ușor

și ele se așază de zbor

și le rotește în stoluri lungi

cum pe niște ramuri de cerneală albă

cum la păscut de vise herghelii de inorogi

de ninsori peste ceruri la care niciun alt suflet n-a ajuns

sau, poate, de unde să știu eu

în clipa asta și în alte

câte alte suflete rotesc în ceruri departe

zborurile egretelor,

păsărilor flamingo sau păsărilor suflet

desenate cu grijă ori haotic

pe o bucată de materie

în fața unor ferestre

zburați libere, păsări fără alt zbor

scrieți lumină, scrieți suflet

\_

Copyright Mariana Fulger